Title: ข้อบังคับมหาวิทยาลัยมหิดล ว่าด้วยเครื่องแบบนักศึกษามหาวิทยาลัยมหิดล พ.ศ. 2536

ข้อบังคับมหาวิทยาลัยมหิดล

ข้อบังคับมหาวิทยาลัยมหิดล
ว่าด้วยเครื่องแบบนักศึกษามหาวิทยาลัยมหิดล
พ.ศ. ๒๕๓๖

เพื่ออนุวัติตามมาตรา ๕๑ แห่งพระราชบัญญัติมหาวิทยาลัยมหิดล
พ.ศ. ๒๕๓๐

อาศัยอำนาจตามมาตรา ๑๖ (๒)
แห่งพระราชบัญญัติมหาวิทยาลัยมหิดล พ.ศ. ๒๕๓๐ สภามหาวิทยาลัยในการประชุมครั้งที่ ๒๓๑
เมื่อวันที่ ๒๑ เมษายน ๒๕๓๖ จึงออกข้อบังคับไว้ ดังต่อไปนี้

ข้อ ๑ 
ข้อบังคับนี้เรียกว่า ข้อบังคับมหาวิทยาลัยมหิดล ว่าด้วยเครื่องแบบนักศึกษามหาวิทยาลัยมหิดล
พ.ศ. ๒๕๓๖

ข้อ ๒[๑]  ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาระเบียบ ข้อบังคับ คำสั่ง
หรือประกาศอื่นใดในส่วนที่ระบุไว้แล้วในข้อบังคับนี้หรือซึ่งขัดหรือแย้งกับข้อบังคับนี้
ให้ใช้ข้อบังคับนี้แทน

ข้อ ๔ 
ในข้อบังคับนี้
มหาวิทยาลัย หมายความว่า มหาวิทยาลัยมหิดล
คณะ หมายความรวมถึง บัณฑิตวิทยาลัย วิทยาลัย สถาบัน ศูนย์
สำนัก และส่วนราชการที่เรียกชื่ออย่างอื่นที่มีฐานะเทียบเท่าคณะ
นักศึกษา หมายความว่า นักศึกษามหาวิทยาลัยมหิดล
เครื่องแบบ หมายความว่า
เครื่องแต่งกายของนักศึกษาซึ่งประกอบด้วย เสื้อ กางเกงหรือกระโปรง รองเท้า ถุงเท้า
และเครื่องหมายของมหาวิทยาลัย
เครื่องหมายของมหาวิทยาลัย
ประกอบขึ้นด้วยเข็มตรามหาวิทยาลัยและเข็มขัดตรามหาวิทยาลัย
เข็มตรามหาวิทยาลัย มีขนาดเส้นผ่าศูนย์กลาง ๒.๕ เซนติเมตร
สำหรับนักศึกษาหญิงใช้ติดอกเสื้อเบื้องขวา
เข็มขัด สำหรับนักศึกษาทั้งหญิงและชายของมหาวิทยาลัย
มีลักษณะทำด้วยหนังสีน้ำตาลหรือสีดำ มีหัวเข็มขัดตรามหาวิทยาลัยชนิดสอด
เป็นรูปสี่เหลี่ยมผืนผ้าขนาด ๔ x ๖ เซนติเมตร
เครื่องแบบปกติ หมายความว่า
เครื่องแบบที่นักศึกษาใช้ในเวลาที่ไม่ใช่พิธีการ
เครื่องแบบพิธีการ หมายความว่า
เครื่องแบบที่นักศึกษาใช้ในโอกาสที่มีงานพิธีของมหาวิทยาลัยหรืองานรัฐพิธี
หรือตามที่มหาวิทยาลัยกำหนด

ข้อ ๕ 
ลักษณะของเครื่องแบบปกติ
สำหรับนักศึกษาชายประกอบด้วยเสื้อเชิ้ตแขนยาวหรือแขนสั้นสีขาว กางเกงขายาวแบบสุภาพ
(มีหูสอดเข็มขัด) สีสุภาพ อาทิเช่น สีดำ สีน้ำเงินเข้ม สีน้ำตาลเข้ม สีเทาเข้ม
สีกากีหรือสีขาว เข็มขัดที่มีหัวเข็มขัดตรามหาวิทยาลัย รองเท้าหุ้มส้นสีดำ
สีน้ำตาล หรือสีขาว สวมถุงเท้าสีดำ สีน้ำเงินเข้ม สีเทาเข้ม หรือสีสุภาพ
ลักษณะของเครื่องแบบปกติ สำหรับนักศึกษาหญิงประกอบด้วย
เสื้อสีขาวแบบเชิ้ต แขนสั้น คอเสื้อแบบเชิ้ตคอตั้ง กระเป๋าปะด้านซ้าย
ใช้กระดุมพลาสติกสีขาว ๘ เม็ด เรียงลงมาจากคอ
มีเข็มตรามหาวิทยาลัยติดอยู่ที่อกเสื้อเบื้องขวา กระโปรงใช้แบบสุภาพ สีน้ำเงินเข้ม
สีเทาเข้ม สีน้ำตาลเข้มหรือสีดำ เข็มขัดตรามหาวิทยาลัย รองเท้าใช้ชนิดหุ้มส้นสีดำ
สีน้ำเงินเข้ม สีน้ำตาลหรือสีขาว

ข้อ ๖ 
ลักษณะของเครื่องแบบพิธีการ สำหรับนักศึกษาชายประกอบด้วย
เสื้อเชิ้ตแขนยาวสีขาวผูกผ้าผูกคอ (เน็คไท) ของมหาวิทยาลัย
กางเกงขายาวแบบสุภาพสีเข้ม รองเท้าหุ้มส้นสีดำ สวมถุงเท้าสีเข้ม
ลักษณะของเครื่องแบบพิธีการ สำหรับนักศึกษาหญิงประกอบด้วย
เสื้อเชิ้ตขาวแขนสั้นมีโบว์หูกระต่าย (โบว์ไท) ของมหาวิทยาลัย และติดเข็มตรามหาวิทยาลัยที่อกเสื้อเบื้องขวา
กระโปรงแบบสุภาพสีน้ำเงินเข้ม หรือดำ รองเท้าหุ้มส้นสีดำ

ข้อ ๗ 
นอกเหนือจากเครื่องแบบปกติตามข้อ ๕ แล้ว
ให้แต่ละคณะมีสิทธิกำหนดรูปแบบของเครื่องแต่งกายและโอกาสในการใช้เครื่องแต่งกายได้ตามความเหมาะสมของวิชาชีพที่ศึกษาอยู่

ข้อ ๘ 
ให้อธิการบดีรักษาการตามข้อบังคับนี้

ประกาศ ณ วันที่ ๓ พฤษภาคม พ.ศ. ๒๕๓๖
นที  รักษ์พลเมือง
นายกสภามหาวิทยาลัยมหิดล

วิภา/ผู้จัดทำ
๑๕ มีนาคม ๒๕๕๔
วิชชุดา/ผู้ตรวจ
๒๐ มิถุนายน ๒๕๕๔

[๑] ราชกิจจานุเบกษา
เล่ม ๑๑๐/ตอนที่ ๗๑/หน้า ๔/๑ มิถุนายน ๒๕๓๖